Troonslang ‘toevallig’ aangekeerSkermgreep uit ‘n video toe Barry Greenshields vroeër die slang uit die toilet wou haal Die sogenaamde troonslang, ŉ wipneuskobra, wat inwoners van ŉ woonstelblok in Pretoria op hol gehad het nadat dit op 24 November sy kop uitgesteek het, is uiteindelik Dinsdag aangekeer. Hencke Marais van Tshwane-natuurbewaring, sê dis ŉ bestiering van bo dat hulle vandag op die regte plek, op die regte tyd was. Hencke en sy kollega, Gerhard Horn, was in die omgewing en het besluit om die inwoners van die woonstelblok in Ilkeyweg in Lynnwood Glen, naby die Menlyn Park-winkelsentrum, te kontak om te hoor wat die situasie is met die slang. Hencke en Gerhard het by die kompleks ingeloer om te sien of hulle dalk die slang kan raaksien, wat nou al byna twee weke lank die inwoners op hol het. “Toe ons dieselfde toilet se deksel oplig, het hy vir ons lê en loer!” het Hencke aan Maroela Media verduidelik. “Ons het slegs ŉ paar sekondes gehad om te reageer, want hy wou reeds weer terugtrek in die pyp in!” Hencke het gou gespring en die wipneuskobra met sy grypstok beetgekry. “Die mannetjie het egter in die pyp vasgeskop en ons het slegs die eerste 60 cm – 70 cm gehad om mee te werk.” Maroela Media het vroeër berig Barry Greenshields (31), ŉ ervare slangvanger van Pretoria, wat die eerste keer die slang uit die toilet wou haal, het ook gesukkel omdat die kobra se lyf moes aan iets vasgehaak of vasgeklou het, want dit wou net nie verder uitkom nie. “Ek wou ook nie te hard trek of die slang vasknyp nie want ek wou dit nie seermaak nie,” het hy verduidelik. Hencke het dieselfde probleem teëgekom. “Ek moes in ŉ stadium noodgedwonge die slang se kop teen die bak vasdruk, sodat ek met my hand sagkens met die res van sy lyf om die hoeke kon werk en nie bekommerd hoef te wees oor sy kop nie,” het hy gesê. Die slang het uiteindelik die aftog geblaas en Hencke het die hele slang uitgehaal. “Die slang is 1,87 meter lank. Hy is definitief ŉ volwasse wipneuskobra, hy is tussen 10 en 20 jaar oud,” het hy bevestig. Volgens Hencke kom dié spesie algemeen voor in die gebied. “Hulle domineer in die gebied, hulle is absoluut kenmerkend aan die habitat,” het hy verduidelik. “Dit is wel ŉ interessante geval omdat ons die slang op die eerste verdieping van die woonstelblok aangetref het. Ek het na die pype gekyk, en as hy in die stelsel opbeweeg het, is daar een pyp wat reguit ongeveer 3 – 4 meter in die lug opgaan, tensy hy iewers van bo af ingekom het,” het Hencke gesê. “Maar dit is definitief nie die eerste kobra in ŉ toilet nie, en dit is ook nie die eerste slang wat ek uit ŉ toilet haal nie.” Hencke verduidelik die inwoners was oorstelp van vreugde om te hoor die slang is uiteindelik aangekeer. “Hulle het ons omhels van dankbaarheid. Ons was omtrent soos Kersvader wat met geskenkies opgedaag het.” Hy voeg by hul vrese is verstaanbaar, want die wipneuskobra is ŉ neurotoksiese slang. “Hulle is baie gevaarlik. Hul gif werk soortgelyk aan dié van ŉ swartmamba. Dit is boonop vinnig werkende gif en ŉ volwasse man kan binne 10 – 15 uur ná ŉ byt dood wees.” Hencke sê dit is ŉ bestiering van bo dat hulle op die regte tyd daar aangekom het om die slang te vang. “Ek kan net ŉ slang vang wat ek kan sien!” Die slang is glo in ŉ puik toestand. “Hy word Donderdag vrygelaat in die Dinokeng-natuurreservaat. Ons sal seker maak dit is die beste habitat vir hom. Hier kan hy vrylik rondbeweeg op 17 000 hektaar grond tussen die groot vyf.” Hencke sê hy het al van die grootste kobras in dié reservaat gesien. Die Pretoriase dieretuin het intussen aangebied om die slang aan te neem, maar Hencke het dit van die hand gewys. “Ons wil graag die slang in sy natuurlike habitat vrylaat.” Lees alle vorige berigte oor die troonslang op Maroela Media.